
A Bakony régió környezeti elemeinek radiológiai állapotfelmérése

Tudományos diákköri kutatásom tárgya a Bakony térségének egy komplex, hosszabb időszakot felölelő radioökológiai vizsgálata, amelynek során többféle környezeti elemen (talaj, víz, moha) keresztül mértem fel a térség néhány pontján a főbb radionuklidok jelenlétét, különös tekintettel a Ra-226, Th-232 és K-40 izotópokra. Kutatásom során olyan helyszíneket jelöltem ki, amelyek lefedik a Bakony térségét, reprezentálják a környezetben megtalálható izotóptartalmat, valamint, amennyiben lehetséges talaj-, víz-, és mohaminta is gyűjthető a helyszínen. A környezeti elemek efféle vizsgálata fontos lehet az egészségvédelmét szolgáló intézkedések meghozatalában, a potenciális izotóplelőhelyek felkutatásában például urán kitermelés szempontjából, valamint a jelenleg előtérbe kerülő atomerőmű létesítése kapcsán is, mint előzetes helyszíni felmérések, környezetállapot-felmérések.
Léteznek bizonyos indikátor fajok például ilyenek a mohák, amelyek életfolyamatuk során a környezetükből radionuklidokat is megkötnek. Az ilyen indikátorfajok vizsgálatával képet kaphatunk a terület azon izotópkoncentrációjáról, amelyet az adott faj akkumulál.
A méréseket HPGe félvezető detektoros gamma-spektrometriai módszerrel vizsgálom. Az eredmények azt mutatják, hogy az egyes forrásvizek aktivitáskoncentrációja Ra-226 esetében az alsó kimutatási határ és 17,5 Bq/l, Th-232 esetében az alsó kimutatási határ és 1,5 Bq/l között mozognak. A talajminták aktivitáskoncentrációja Ra-226 esetében 13,9 és 71,4 Bq/kg, Th-232 esetében 9,3 és 39,1 Bq/kg, K-40 esetében pedig 70,0 és 416,6 Bq/kg között mozognak. A mohaminták aktivitáskoncentrációja Ra-226 esetében 9,3 és 92,3 Bq/kg, Th-232 esetében 3,2 és 82,2 Bq/kg között mozognak.



